CELEX: 62007CN0503
Language: hu
Date: 2007-11-19 00:00:00
Title: C-503/07. P. sz. ügy: Az Elsőfokú Bíróság (harmadik tanács) T-28/07. sz., Fels-Werke GmbH, Saint-Gobain Glass Deutschland GmbH, Spenner-Zement GmbH & Co. KG kontra az Európai Közösségek Bizottsága ügyben 2007. szeptember 11-én hozott végzése ellen a Saint-Gobain Glass Deutschland GmbH által 2007. november 19-én benyújtott fellebbezés

8.3.2008   
            
            
               HU
            
            
               Az Európai Unió Hivatalos Lapja
            
            
               C 64/15
            
         Az Elsőfokú Bíróság (harmadik tanács) T-28/07. sz., Fels-Werke GmbH, Saint-Gobain Glass Deutschland GmbH, Spenner-Zement GmbH & Co. KG kontra az Európai Közösségek Bizottsága ügyben 2007. szeptember 11-én hozott végzése ellen a Saint-Gobain Glass Deutschland GmbH által 2007. november 19-én benyújtott fellebbezés
   (C-503/07. P. sz. ügy)
   (2008/C 64/24)
   Az eljárás nyelve: német
   Felek
   
      Fellebbező: Saint-Gobain Glass Deutschland GmbH (képviselők: H. Posser és S. Altenschmidt ügyvédek)
   
      A többi fél az eljárásban: Fels-Werke GmbH, Spenner-Zement GmbH & Co. KG, az Európai Közösségek Bizottsága
   A fellebbező kérelmei
   
               —
            
            
               A Bíróság helyezze hatályon kívül az Elsőfokú Bíróság (harmadik tanács) T-28/07. sz., Fels Werke és társai kontra az Európai Közösségek Bizottsága ügyben 2007. szeptember 11-én hozott végzését a fellebbezőre vonatkozó részében;
            
         
               —
            
            
               semmisítse meg a Németország által a 2003/87/EK európai parlamenti és tanácsi irányelv szerint közölt, az üvegházhatást okozó gázok kibocsátási egységeinek kiosztására vonatkozó nemzeti tervről szóló 2006. november 29-i bizottsági határozat (a dokumentum száma nem került kihirdetésre) 1. cikkének 2. pontját, abban a mértékben, amennyiben az a német kiosztási terv 6.2 fejezetében „a ZuG 2007 8. §-a szerinti kiosztás” cím alatt leírt, az első kereskedelmi időszakra vonatkozó kiosztási garanciákat a 2003/87/EK irányelvvel összeegyeztethetetlennek minősíti;
            
         
               —
            
            
               semmisítse meg e határozat 2. cikkének 2. pontját abban a mértékben, amennyiben e pont a Németországi Szövetségi Köztársaságra vonatkozóan előírásokat tartalmaz a német nemzeti kiosztási terv 6.2 fejezetében „a ZuG 2007 8. §-a szerinti kiosztás” cím alatt leírt, az első kereskedelmi időszakra vonatkozó kiosztási garanciák alkalmazása tekintetében, és ugyanazoknak a teljesítési tényezőknek az alkalmazását rendeli el, mint az egyéb összehasonlítható meglévő létesítményekre vonatkozóan;
            
         
               —
            
            
               másodlagosan helyezze hatályon kívül az első francia bekezdésben említett végzést, és utalja vissza az ügyet az Elsőfokú Bírósághoz;
            
         
               —
            
            
               kötelezze a Bizottságot a költségek viselésére.
            
         Jogalapok és fontosabb érvek
   Az Elsőfokú Bíróság a megtámadott végzésében a fellebbező személyében való érintettségének a hiányát állapította meg, és ennek következtében a Németország által közölt, az üvegházhatást okozó gázok kibocsátási egységeinek kiosztására vonatkozó tervről szóló, 2006. november 29-i bizottsági határozat részben való megsemmisítése iránt a fellebbező által benyújtott keresetet elfogadhatatlanság miatt elutasította.
   Fellebbezésének alátámasztása érdekében a fellebbező az érdekeit védő eljárási jogoknak, valamint közösségi anyagi jogi jogszabályoknak – az EK 230. cikk negyedik bekezdésének – a megsértésére hivatkozik.
   Először is az Elsőfokú Bíróság megsértette a tisztességes eljárás elvét, valamint a meghallgatáshoz való jog biztosításának kötelezettségére vonatkozó elvet. A fellebbező személyében való érintettségének a hiányát ugyanis az Elsőfokú Bíróság lényegében azzal támasztotta alá, hogy a fellebbező nem bizonyította, hogy amint állítja, az üzemeltetők zárt köréhez tartozik, és különösen nem nyújtotta be a ZuG 2007 8. §-a (1) bekezdésének kedvezményét élvező üzemeltetők listáját. Az Elsőfokú Bíróság azonban a fellebbezőt az eljárás során egyetlen alkalommal sem hívta fel arra, hogy a kiosztási garanciában részesülő üzemeltetők listáját nyújtsa be. A fellebbező más okokból sem következtethetett az ilyen lista benyújtásának a jelentőségére, mivel a kiosztási garanciában részesülő üzemeltetők körének behatároltsága és zárt jellege már a ZuG 2007-nek az Elsőfokú Bíróság előtt előadott jogilag kötelező szerkezetéből is egyértelmű. Ezenfelül az Elsőfokú Bíróság e lista benyújtásának megkövetelésekor olyasmit kér, amely a fellebbező számára ténylegesen lehetetlen volt.
   Másodszor az Elsőfokú Bíróság megsértette az EK 230. cikk negyedik bekezdését, mivel a fellebbező személyében való érintettségének hiányát jogellenesen állapította meg. A megtámadott határozat hatálya alá tartozó személyek köre ugyanis nem csak „többé-kevésbé pontosan” meghatározott, amint azt az Elsőfokú Bíróság állította, hanem jogszabály alapján a múltbeli adatok szerint kimerítő módon megállapításra került, és logikus módon nem kiterjeszthető. A ZuG 2007 8. §-ában foglalt kiosztási garanciában részesülő üzemeltetők tekintetében a megtámadott határozat ezenfelül egyedi határozatok összességeként is értékelhető, mivel minden egyes üzemeltető számára megtagadják a kiosztási garancia további biztosítását.